Page:King Alfred's West-Saxon Version of Gregory's Pastoral Care (2).djvu/446

Hatton MS.] LVII. Dætte on oðre wisan sint to monienne ða ðe oftrædlice lytla scylda wyrceað; on oðre wisan ða ðe hi gehealdað wið ða lytlan scylda, & ðeah hwiltidum afellað on hefegum scyldum.

On oðre wisan sint to manienne ða ðe oftrædlice syngiað, & ðeah lytlum scyldum; ón oðre wisan ða ðe hie wið ða læssan scylda bewareniað, & ðeah hwilum afeallað on micla scylda. Hi sint to manienne, ðonne hi oft syngiað, ðeah hi lytlum syngien, ðæt hie ma ðencen hu manega synna hi fremmað ðonne hi ðencen hu micla hi hie gefremmen; & gif hi oferhycgen ðæt hi him ondræden hiora lytlan synna, ðonne ðonne hi hi gesioð, óndræden hi him huru, ðonne [hi] hi hrimað. Swiðe lytle beoð ða dropan ðæs smalan renes, ác hi wyrceað ðeah swiðe micel flod & swiðe strongne stream, ðonne hi gegaddrode beoð, forðonðe hira bio swiðe fela. Swiðe lytlum sicerað ðæt wæter & swiðe degellice on ðæt hlece scip, & ðeah hit wilnað ðæs ilcan ðe sio hlude yð ðes on ðære hreon sæ, buton hit mon ær utaweorpe. Swiðe lytle bið ða wunda on ðæm hreofan lice, & ðeah, gif sio hreofl hit eal ofergæð, hio geder ðæt ilce et sio micle wund gedeð ón ðæm breostum. Be ðæm is awriten o(n) Salomonnes bocum ðætte se, se ðe nylle onscunian his lytlan scylda, at he wille gelisian to maran. & gif he agiemeleasað ðæt he ða lytlan hreowsige, & hwilum forcierre, he wile afeallan on ða miclan, ðeah hit late sie. Ac hi sint to manienne, ðonne hi oft syngiað lytlum, ðæt hie geornlice ongieten et mon oft wyrs gesyngað on ðæm lytlum synnum ðonne on ðæm miclum, forðæm hi mon onginð swa micle ær betan swa hie mon ær ongiet; ac ða lytlan mon ne gelefð to nanre synne, ac nimð hi to gewunan, & hi ðonne ðy earfoðlicor gebet. Ðonon cymð oft ðætte ðæt mod him ærest na ne ondræt ða lytlan scylda, ne, ðonne ón last, ða miclan. Ac hit gewunað to ðæm synnum oð hit becymð to sumum ealdordome ðara scylda, & ðonne swa micle lǽs onscunað ða miclan swa hit ær orsorglicor gewunode to ðæm lytlum, & him ða læs óndred. Ongean ðæt sint to manienne ða ðe hi gehealdað wið ða lytlan scylda, & hwilum ðeah gedufað on ðæm miclum, hi sint to manienne ðæt hi geornlice hi selfe ongieten, forðæmde hiora mod bið swiðe oft upahæfen, forðæmde hi hi habbað swa wærlice gehealden wið ða lytlan